Nøgleord

Sammendrag



Nøgleord

1. Tilnærmelse af lovgivningerne – telekommunikation – elektroniske kommunikationsnet og ‑tjenester – rammebestemmelser – direktiv 2002/21 – forsyningspligt og brugernes rettigheder – direktiv 2002/22 – bilæggelse af en tvist mellem virksomheder, der udbyder elektroniske kommunikationsnet eller ‑tjenester i en enkelt medlemsstat – foranstaltning, der sikrer adgang til ikke-geografiske numre, og som har indvirkning på samhandelen mellem medlemsstaterne – den nationale tilsynsmyndigheds forpligtelse til at gennemføre den i artikel 7, stk. 3, i direktiv 2002/21 omhandlede procedure

(Europa-Parlamentets og Rådets direktiv 2002/21, art. 7, stk. 3, og art. 20, samt direktiv 2002/21, art. 28)

2. Tilnærmelse af lovgivningerne – telekommunikation – elektroniske kommunikationsnet og ‑tjenester – rammebestemmelser – direktiv 2002/21 – forsyningspligt og brugernes rettigheder – direktiv 2002/22 – foranstaltning, der sikrer adgang til ikke-geografiske numre, og som har indvirkning på samhandelen mellem medlemsstaterne – betingelse – den nationale rets afgørelse

(Europa-Parlamentets og Rådets direktiv 2002/21, art. 7 og 3, samt direktiv 2002/22, art. 28)

Sammendrag

1. Artikel 7, stk. 3, og artikel 20 i direktiv 2002/21 om fælles rammebestemmelser for elektroniske kommunikationsnet og ‑tjenester skal fortolkes således, at den nationale tilsynsmyndighed er forpligtet til at iværksætte den i den første af disse bestemmelser foreskrevne procedure, som består i at stille udkastet til en foranstaltning, som den agter at træffe, til rådighed for Kommissionen og de nationale tilsynsmyndigheder i de andre medlemsstater, når den for at bilægge en tvist mellem virksomheder, der udbyder elektroniske kommunikationsnet eller ‑tjenester i en medlemsstat, agter at pålægge forpligtelser med henblik på at sikre adgang til ikke-geografiske numre i overensstemmelse med artikel 28 i direktiv 2002/22 om forsyningspligt og brugerrettigheder i forbindelse med elektroniske kommunikationsnet og ‑tjenester, og disse forpligtelser vil kunne have indvirkning på samhandelen mellem medlemsstaterne.

(jf. præmis 35 og 46 samt domskonkl. 1)

2. Definitionen af begrebet »indvirkning på samhandelen mellem medlemsstaterne« som omhandlet i artikel 7, stk. 3, litra b), i direktiv 2002/21 om fælles rammebestemmelser for elektroniske kommunikationsnet og ‑tjenester svarer til definitionen af begrebet »påvirkning af handelen mellem medlemsstater« som omhandlet i artikel 101 TEUF og 102 TEUF, og det skal derfor gives den samme rækkevidde ved anvendelsen af dette direktivs artikel 7, stk. 3.

Denne artikel 7, stk. 3, skal derfor fortolkes således, at en foranstaltning, der er truffet af en national tilsynsmyndighed med henblik på at sikre slutbrugere adgang til ikke-geografiske numre som omhandlet i artikel 28 i direktiv 2002/22 om forsyningspligt og brugerrettigheder i forbindelse med elektroniske kommunikationsnet og ‑tjenester, har indvirkning på samhandelen mellem medlemsstaterne som omhandlet i denne bestemmelse, hvis foranstaltningen på en anden måde end i ubetydelig grad kan have en direkte eller indirekte, aktuel eller potentiel indflydelse på denne samhandel, hvilket det tilkommer den forelæggende ret at efterprøve.

(jf. præmis 50 og 59 samt domskonkl. 2)